Latvijas Nacionālā mākslas muzeja darbinieku veselības apdrošināšana
ID Nr. LNMM 2026/8

Nolikums
1. Vispārīga informācija par iepirkumu

1.1. Iepirkums:
Atklāts konkurss Latvijas Nacionālā mākslas muzeja darbinieku veselības apdrošināšana ID Nr. LNMM, turpmāk – Iepirkums.
1.2. Pasūtītājs: 
1.2.1. Latvijas Nacionālais mākslas muzejs (LNMM), reģ. Nr. 90001033633, adrese: Rīga, Jaņa Rozentāla laukums 1, LV 1010.
1.2.2. Iepirkumu procedūru – atklātu konkursu, Publisko iepirkumu likuma (turpmāk - PIL) noteiktajā kārtībā, rīko ar Latvijas Nacionālā mākslas muzeja direktores Ivetas Derkusovas 2026. gada 5. augusta rīkojumu Nr. 1-2/69 “Par publisko iepirkumu komisiju” apstiprināta iepirkumu komisija (turpmāk – Komisija).
1.3. Informācija par iepirkuma priekšmetu:
1.3.1. Iepirkuma priekšmets ir Latvijas Nacionālā mākslas muzeja darbinieku veselības apdrošināšana, saskaņā ar Nolikuma 2. pielikumu - Tehniskā specifikācija. CPV kods 66512200-4 Veselības apdrošināšanas pakalpojumi, turpmāk – Pakalpojums.
1.3.2. Paredzamā līguma summa – līdz 600,00 EUR (seši simti euro un 00 centi) par katra darbinieka veselības apdrošināšanu, ja uz 12 (divpadsmit) mēnešiem tiek apdrošināti 150 LNMM darbinieki ar darba stāžu ne mazāku kā pusgads, kopējais LNMM darbinieku skaits - 158. Līguma slēgšanas brīdī var tikt precizēts apdrošināmo darbinieku skaits, ņemot vērā kritērijam atbilstošo darbinieku skaitu.
1.3.3. Paredzētais apdrošināšanas līguma spēkā stāšanās datums – 2026. gada 11. oktobris.
1.3.4. Pasūtītājs, saskaņā ar PIL 18. panta otro daļu ir rīkojis apspriedi ar ieinteresētajiem piegādātājiem: https://www.eis.gov.lv/EKEIS/Supplier/Procurement/126182 
1.3.5. [bookmark: _Hlk205556859]Pasūtītāja apdrošināšanas brokeris: SIA „Partner Broker apdrošināšana”, reģ.Nr.40203563467, Aristida Briāna iela 9A-2, Rīga, LV-1001. Līguma izpildi koordinējošās personas ir Māris Rožkalns, tālr. 20006624, e-pasts maris@pba.lv un Anita Lukstaraupe, tālr. 29123921, e- pasts anita@pba.lv. Kopējais atlīdzības apmērs, ko Pretendents, ar kuru, saskaņā ar Iepirkuma rezultātiem, noslēgts līgums par Pakalpojumu sniegšanu, maksā Brokerim – 8 % (astoņi procenti) no apdrošināšanas prēmijas summas.

2. Iepirkuma nolikuma saņemšanas un informācijas apmaiņas kārtība, kontaktpersona:
2.1. Pasūtītājs nodrošina brīvu un tiešu elektronisku pieeju iepirkuma dokumentiem EIS e-konkursu apakšsistēmā: https://www.eis.gov.lv/EKEIS/Supplier/Organizer/404. 
2.2. Kontaktpersona Iepirkuma administrēšanas jautājumos – LNMM saimnieciskā departamenta vadītājs Reinis Joņins, tālr.: 29180400; e-pasts: reinis.jonins@lnmm.gov.lv  
2.3. Visu informāciju par Iepirkuma norisi, kā arī atbildes uz kandidātu jautājumiem Komisija sniedz rakstiski, ievērojot PIL nosacījumus. Mutiski saņemtai informācija ir tikai informatīvs raksturs.
2.4. Ja Komisija no kandidāta saņem rakstisku jautājumu par iepirkuma norisi, atbildi tā sniedz rakstiskā PIL noteiktajā kārtībā un termiņos. Par jautājuma saņemšanas dienu uzskata pa pastu saņemtās vēstules reģistrācijas datumu Pasūtītāja lietvedībā, bet pa e-pastu saņemtajām vēstulēm – saņemšanas datumu, kas norādīts attiecīgajā tehniskajā līdzeklī. Ārpus noteiktā darba laika pa e-pastu saņemtajiem jautājumiem par saņemšanas dienu uzskata nākamo darba dienu.
2.5. Komisija sniegto skaidrojumu kopā ar uzdoto jautājumu, bet, nenorādot jautājuma iesniedzēju, publicē EIS e-konkursu apakšsistēmā. Kandidātu pienākums ir pastāvīgi sekot publicētajai informācijai un ietvert to savā piedāvājumā.


3. Piedāvājumu iesniegšanas un atvēršanas vieta, datums, laiks un kārtība:
3.1. Piedāvājumu iesniegšanas termiņš ir norādīts EIS e-konkursu apakšsistēmā Pasūtītāja pircēja profilā https://www.eis.gov.lv/EKEIS/Supplier/Organizer/404. 
3.2. Pretendentu piedāvājumi, kas saņemti ārpus EIS e-konkursu apakšsistēmas, netiek pieņemti un neatvērti tiek nosūtīti atpakaļ iesniedzējam.
3.3. Iesniegto piedāvājumu atvēršanas procesam Pretendents var sekot līdzi tiešsaistes režīmā EIS e-konkursu apakšsistēmā.

4. Nosacījumi Pretendenta dalībai Iepirkumā un kvalifikācijas prasības:

	Pretendentam ir jāatbilst šādām prasībām:
	Lai pierādītu atbilstību Pasūtītāja noteiktajām prasībām, Pretendentam jāiesniedz šādi kvalifikāciju atbilstību apliecinoši dokumenti:

	4.1. Pretendents piekrīt nolikuma noteikumiem un apņemas nodrošināt, ka Iepirkuma līguma izpildē netiks ietvertas Krievijas Federācijas un Baltkrievijas Republikas izcelsmes preces un pakalpojumi. 
	4.2. Apliecinot nolikuma 4.1. punkta izpildi, jāiesniedz Pieteikums par piedalīšanos Iepirkumā, kas ir aizpildīts atbilstoši Nolikuma pielikumam Nr. 1 – Pieteikuma forma. Ja piedāvājumu iesniedz personu apvienība, visi apvienības dalībnieki paraksta pieteikumu par piedalīšanos iepirkumā.

	4.3. Pretendenta pārstāvim, kas parakstījis piedāvājuma dokumentus, ir pārstāvības (paraksta) tiesības.
	4.4. Apliecinot nolikuma 4.3. punkta izpildi, jāiesniedz dokuments, kas apliecina Pretendenta pārstāvja, kurš paraksta piedāvājumu, paraksta (pārstāvības) tiesības. Ja Pretendents iesniedz pilnvaru, tad Iepirkumu komisija pārliecināsies publiskajās datu bāzēs, ka pilnvaras devējam ir Pretendenta paraksta (pārstāvības) tiesības.

	4.5. Pretendents ir iesniedzis salīdzināmu un izvērtējamu piedāvājumu
	4.6. Apliecinot nolikuma 4.5. punkta izpildi, jāiesniedz Tehniskais un Finanšu piedāvājums, aizpildīts atbilstoši Nolikuma pielikumiem Nr. 2 – Tehniskā specifikācija un Tehniskā piedāvājuma forma un Nr. 4 – Finanšu piedāvājuma forma. 

	[bookmark: _Hlk143805638]Atbilstība profesionālās darbības veikšanai

	4.7. Pretendents ir reģistrēts Latvijas Republikas Komercreģistrā vai līdzvērtīgā reģistrā ārvalstīs. Ja pretendents, kas ir piegādātāju apvienība, tiek atzīts par iepirkuma uzvarētāju, tad piegādātāju apvienībai ne ilgāk kā 5 (piecu) dienu laikā no Iepirkuma rezultātu paziņošanas dienas jāreģistrējas komercreģistrā.
	4.8. [bookmark: _Hlk143804754]Lai pārbaudītu pretendenta atbilstību nolikuma 4.7. punkta nosacījumiem, par Latvijas Republikā reģistrētu Pretendentu reģistrāciju atbilstoši normatīvo aktu prasībām, Iepirkuma komisija pārbaudīs publiski pieejamajā Uzņēmumu reģistra datubāzē. Ārvalstī reģistrētam Pretendentam jāiesniedz attiecīgās valsts komercdarbību reģistrējošas iestādes dokumenta kopija, kas apliecina, ka Pretendents ir reģistrēts atbilstoši tās valsts normatīvo aktu prasībām. 
Ja piedāvājumu iesniedz personu grupa (piegādātāju apvienība), papildus jāiesniedz apliecinājums, ka gadījumā ja piegādātāju apvienība tiks noteikta par konkursa uzvarētāju, piegādātāju apvienība normatīvajos aktos noteiktajā kārtībā reģistrēs pilnsabiedrību ar pilnu atbildību katram no biedriem.

	4.9. Pretendentam, uz Nolikuma 3.1. minēto datumu, ir jābūt reģistrētam normatīvajos aktos noteiktajā kārtībā kā veselības apdrošināšanas pakalpojumu sniedzējam Latvijas Republikā vai kā veselības apdrošināšanas pakalpojumu sniedzējam līdzvērtīgā reģistrā ārvalstīs.

	4.10. Par atļauju sniegt veselības apdrošināšanas pakalpojumus Latvijas Republikā iepirkuma komisija pārliecināsies publiski pieejamajā Latvijas Bankas tīmekļa vietnē. Ja pretendentam nav atļaujas sniegt veselības apdrošināšanas pakalpojumus Latvijas Republikā, pretendentam lai apliecinātu nolikuma 4.9. punktā izvirzītās prasības izpildi, jāiesniedz spēkā esošas licences par tiesībām sniegt veselības apdrošināšanas pakalpojumus apliecinātu kopiju (vai elektroniski parakstītu dokumentu). Pretendents, kuram ir tiesības sniegt veselības apdrošināšanas pakalpojumus ārpus Latvijas Republikas, bet nav reģistrējies apdrošināšanas pakalpojumu sniegšanai Latvijas Republikā, gadījumā, ja tam tiks piešķirtas līguma slēgšanas tiesības, reģistrējas pakalpojuma sniegšanai Latvijas Republikā saskaņā ar normatīvajiem aktiem un pirms līguma noslēgšanas dienas, kuru nosaka Pasūtītājs, iesniedz Pasūtītājam dokumenta par tiesībām sniegt veselības apdrošināšanas pakalpojumus Latvijas Republikā apliecinātu kopiju vai norāda uz ierakstu publiski pieejamajā Latvijas bankas tīmekļa vietnē.



4.11. Nolikumā noteikto kvalifikācijas prasību nodrošināšanai, Pretendents var balstīties uz citu uzņēmēju iespējām, neatkarīgi no savstarpējo attiecību tiesiskā rakstura, taču Pretendentam jānorāda piedāvātie uzņēmēji un jāpierāda Pasūtītājam, ka Pretendenta rīcībā būs nepieciešamie resursi, iesniedzot šo uzņēmēju un Pretendenta parakstītu apliecinājumu vai vienošanos par sadarbību un/vai resursu nodošanu Pretendenta rīcībā konkrētu Nolikuma prasību izpildei.
4.12. Ja piedāvājumu iesniedz fizisko vai juridisko personu apvienība jebkurā to kombinācijā vai personālsabiedrība, jānorāda persona, kura pārstāv Piegādātāju apvienību Konkursā, kā arī katras personas atbildības apjoms, veicamo darbu uzskaitījums un vienošanās par sadarbību konkrētā līguma izpildē.
4.13. Pasūtītājs pieņem Eiropas vienoto iepirkuma procedūras dokumentu kā sākotnējo pierādījumu atbilstībai nolikuma 4. daļā noteiktajām Pretendentu atlases prasībām. Ja Pretendents izvēlējies iesniegt Eiropas vienoto iepirkuma procedūras dokumentu, lai apliecinātu, ka tas atbilst noteiktajām Pretendentu atlases prasībām, tas iesniedz šo dokumentu arī par katru personu, uz kuras iespējām Pretendents balstās, lai apliecinātu, ka tā kvalifikācija atbilst noteiktajām prasībām. Piegādātāju apvienība iesniedz atsevišķu Eiropas vienoto iepirkuma procedūras dokumentu par katru tās dalībnieku.
4.14. Pretendents var iesniegt Eiropas vienoto iepirkuma procedūras dokumentu, kas ir bijis iesniegts citā iepirkuma procedūrā, ja tas apliecina, ka tajā iekļautā informācija ir pareiza.
4.15. Konkursa Nolikuma 4.14. punktā minētais Eiropas vienotais iepirkuma procedūras dokuments ir pieejams aizpildīšanai Eiropas Komisijas mājaslapā tiešsaistes režīmā: https://espd.eis.gov.lv/filter?lang=lv, IUB skaidrojums https://www.iub.gov.lv/lv/skaidrojums-par-eiropas-vienoto-iepirkuma-proceduras-dokumentu
4.16. Pretendentu kvalifikācijas prasības ir obligātas visiem pretendentiem, kas vēlas iegūt tiesības slēgt Iepirkuma līgumu.
4.17. Pretendentu izslēgšanas gadījumu esamības pārbaudi Komisija veiks attiecībā uz pretendentu, kuram būtu piešķiramas līguma slēgšanas tiesības.
4.18. Komisija izslēgs pretendentu no dalības iepirkumā:
4.18.1. Komisija Pretendentu izslēgšanu no turpmākās dalības Iepirkumā veic saskaņā ar PIL 42. panta noteikumiem.
4.18.2. Komisija izslēdz Pretendentu no dalības Iepirkumā jebkurā no PIL 42.panta otrās daļas 1., 2., 3., 4., 5., 6., 7., 10., 11., 12., 13., 14.punktos noteiktajiem izslēgšanas gadījumiem. PIL 42.panta otrajā daļā minēto izslēgšanas gadījumu pārbaudi veic arī uz PIL 42.panta trešās daļas 1., 2. un 3.punktā minētajām personām.
4.18.3. iestājoties Starptautisko un Latvijas Republikas nacionālo sankciju likuma 111. pantā norādītajiem izslēgšanas gadījumiem. Komisija pārbauda izslēgšanas gadījumus atbilstoši PIL (tai skaitā PIL 42.pantā noteiktajā kārtībā) un Starptautisko un Latvijas Republikas nacionālo sankciju likumā, kā arī citos piemērojamajos normatīvajos aktos noteiktajām prasībām. 
4.18.4. Ja Komisija konstatē, ka pretendents neatbilst PIL 2.2  panta prasībām un nenodrošina, ka Līguma izpildē netiks izmantotas Krievijas Federācijas un Baltkrievijas Republikas izcelsmes preces un pakalpojumi.
4.19. Uzticamības nodrošināšanai iesniegto pierādījumu vērtēšana un lēmuma pieņemšana par uzticamības atjaunošanu notiek saskaņā ar PIL 43. pantu un pārejas noteikumu 28.punkta 1) apakšpunktu.

5. Piedāvājuma noformēšana
5.1. Piedāvājumam jāatbilst visām šajā Nolikumā, tā pielikumos un normatīvajos aktos ietvertajām prasībām.
5.2. Piedāvājums jāiesniedz elektroniski EIS e-konkursu apakšsistēmā, ievērojot šādas Pretendenta izvēles iespējas:
5.2.1. izmantojot EIS e-konkursu apakšsistēmas piedāvātos rīkus, aizpildot minētās sistēmas e-konkursu apakšsistēmā šīs iepirkuma procedūras sadaļā ievietotās formas;
5.2.2. elektroniski aizpildāmos dokumentus elektroniski sagatavojot ārpus EIS e-konkursu apakšsistēmas un pievienojot atbilstošajām prasībām (šādā gadījumā Pretendents ir atbildīgs par aizpildāmo formu atbilstību dokumentācijas prasībām un formu paraugiem);
5.2.3. elektroniski sagatavoto piedāvājumu šifrējot ārpus EIS e-konkursu apakšsistēmas ar trešās personas piedāvātiem datu aizsardzības rīkiem un aizsargājot ar elektronisku atslēgu un paroli (šādā gadījumā Pretendents ir atbildīgs par aizpildāmo formu atbilstību dokumentācijas prasībām un formu paraugiem, kā arī dokumenta atvēršanas un nolasīšanas iespējām).
5.3. Sagatavojot piedāvājumu, pretendents ievēro, ka:
5.3.1. piedāvājuma dokumenti ir jāsagatavo atsevišķos elektroniskos dokumentos ar standarta biroja programmatūras rīkiem nolasāmā formātā (piemēram, Microsoft Office 2010 (vai jaunākas programmatūras versijas) formātā vai pdf formātā). Tehniskais un finanšu piedāvājums jāaizpilda atsevišķā elektroniskā dokumentā ar Microsoft Office 2010 (vai jaunākas programmatūras versijas) rīkiem lasāmā formātā.
5.3.2. Pretendents piedāvājuma dokumentus paraksta ar drošu elektronisko parakstu un laika zīmogu vai ar EIS piedāvāto elektronisko parakstu.
5.3.3. Piedāvājuma dokumentus paraksta piegādātāja pārstāvis ar Latvijas Republikas Uzņēmumu reģistrā vai atbilstošā reģistrā ārvalstīs nostiprinātām paraksta tiesībām vai šīs personas pilnvarota persona, pievienojot atbilstoši noformētu pilnvaru. Pilnvarā precīzi jānorāda pilnvarotajai personai piešķirto tiesību un saistību apjoms.
5.3.4. Ja piedāvājumu iesniedz personu apvienība jebkurā to kombinācijā, piedāvājumā norāda tās pilnvaroto pārstāvi ar tiesībām elektroniski parakstīt visus ar šo iepirkuma procedūru saistītos dokumentus. Pilnvarojums pārstāvēt personu apvienību ir jāparaksta katras personas apvienībā iekļautās personas pārstāvēt tiesīgajam vai pilnvarotajam pārstāvim.
5.4. Pretendents piedāvājuma noformēšanā ievēro Elektronisko dokumentu likumā un Ministru kabineta 2005. gada 28. jūnija noteikumos Nr. 473 “Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām” noteiktās prasības attiecībā uz elektronisko dokumentu, kā arī drukātas formas dokumentu elektronisko kopiju noformēšanu un to juridisko spēku. Pretendents ir tiesīgs apliecināt visus piedāvājumā esošos atvasinātos dokumentus un tulkojumus, iesniedzot vienu kopēju apliecinājumu, kas attiecas uz visiem atvasinātajiem dokumentiem un tulkojumiem.
5.5. Piedāvājumā iekļautajiem dokumentiem jābūt skaidri salasāmiem, bez labojumiem vai dzēsumiem, lai izvairītos no jebkādiem pārpratumiem. Ja ir izdarīti labojumi, tiem jābūt apstiprinātiem ar pretendenta pilnvarotās personas parakstu. Ja pastāvēs jebkāda veida pretrunas starp skaitlisko vērtību apzīmējumiem ar vārdiem un skaitļiem, noteicošais būs apzīmējums ar vārdiem.
5.6. Piedāvājumā iekļautajiem dokumentiem un to noformējumam jāatbilst Dokumentu juridiskā spēka likumam un Ministru kabineta 2018. gada 4. septembra noteikumiem Nr. 558 „Dokumentu izstrādāšanas un noformēšanas kārtība”.
5.7. Piedāvājums jāsagatavo latviešu valodā. Svešvalodā sagatavotiem piedāvājuma dokumentiem jāpievieno apliecināts tulkojums latviešu valodā saskaņā ar Ministru kabineta 2000. gada 22. augusta noteikumiem Nr. 291 „Kārtība, kādā apliecināmi dokumentu tulkojumi valsts valodā”. Par dokumentu tulkojuma atbilstību oriģinālam atbild pretendents.
5.8. Piedāvājums jāsagatavo tā, lai nekādā veidā netiktu apdraudēta EIS e-konkursu apakšsistēmas darbība un nebūtu ierobežota piekļuve piedāvājumā ietvertajai informācijai, tostarp piedāvājums nedrīkst saturēt datorvīrusus un citas kaitīgas programmatūras vai to ģeneratorus, vai, ja piedāvājums ir šifrēts, Pretendentam ne vēlāk kā 15 minūšu laikā pēc piedāvājumu atvēršanas uzsākšanas jāiesniedz derīga elektroniska atslēga un parole šifrētā dokumenta atvēršanai.
5.9. Ja piedāvājumu iesniedz piegādātāju apvienība vai personālsabiedrība, piedāvājumā papildus norāda personu, kas Iepirkumā pārstāv attiecīgo piegādātāju apvienību vai personālsabiedrību, kā arī katras personas atbildības sadalījumu. Ja piedāvājumu iesniedz piegādātāju apvienība, tai līguma slēgšanas tiesību iegūšanas gadījumā, ir pienākums pirms līguma noslēgšanas pēc savas izvēles izveidoties atbilstoši noteiktam juridiskam statusam vai noslēgt sabiedrības līgumu, vienojoties par apvienības dalībnieku atbildības sadalījumu 15 (piecpadsmit) dienu laikā pēc dienas, kad iepirkuma komisijas lēmums par līguma slēgšanas tiesību piešķiršanu kļuvis nepārsūdzams.

6. Piedāvājumu vērtēšana
6.1. Komisija piedāvājumu vērtēšanu veic slēgtās sēdēs vairākos posmos: 
6.2. Piedāvājumu noformējuma pārbaude un faktiskās iesniegtās dokumentācijas pārbaude.
6.3. [bookmark: _Hlk143804500]Pretendentu atbilstības pārbaude noteiktajām kvalifikācijas prasībām (pretendentu atlase). Komisija pārbaudīs pretendenta iesniegto informāciju un kvalifikācijas prasībās noteikto atbilstību profesionālās darbības veikšanai saskaņā ar Nolikuma 4.7. un 4.9. punktu.
6.4. Tehnisko piedāvājumu atbilstības pārbaude, saskaņā ar Nolikuma nosacījumiem.
6.5. Vērtējuma punktu piešķiršana un aprēķināšana, saskaņā ar Nolikuma 2. pielikumā Tehniskā specifikācija un Tehniskā piedāvājuma forma norādītajiem punktu piešķiršanas kritērijiem.
6.6. Finanšu piedāvājumu aritmētisko kļūdu pārbaude. Vērtējot finanšu piedāvājumu, iepirkuma komisija pārbaudīs, vai piedāvājumā nav aritmētisku kļūdu. Ja iepirkuma komisija konstatēs aritmētiskās kļūdas, tā veiks pārrēķinu un turpmākajā vērtēšanas procesā izmantos laboto finanšu piedāvājumu.
6.7. Saimnieciski visizdevīgākais piedāvājums tiek aprēķināts matemātiski. Vērtējot piedāvājumus, visi aprēķinos iegūtie skaitļi tiks noapaļoti līdz 2 zīmēm aiz komata.
6.8. Tiesības slēgt Līgumu tiks piešķirtas pretendentam, kura piedāvājums būs atbilstošs Iepirkuma nolikumā noteiktajām prasībām, Tehniskajai specifikācijai un atzīts par saimnieciski visizdevīgāko piedāvājumu – iegūs vislielāko vērtējuma punktu skaitu. Kopējais katra Pretendenta punktu skaits tiks iegūts, summējot Pretendentam piešķirtos punktus visos kritērijos.
6.9. Gadījumā, ja pretendents, kuram piešķirtas tiesības slēgt Līgumu, atsakās to slēgt vai nenoslēdz to paredzētajā termiņā, tiesības slēgt Līgumu tiek piešķirtas nākamajam pretendentam, kura piedāvājums ir atzīts par atbilstošu Iepirkuma nolikuma prasībām un kurš iesniedzis nākamo saimnieciski visizdevīgāko piedāvājumu.
6.10. Komisija, pirms piešķirt pretendentam Līguma slēgšanas tiesības, rīkosies atbilstoši PIL 42. panta regulējumam. 
6.11. Komisija attiecībā uz pretendentu, kuram būtu piešķiramas Līguma slēgšanas tiesības, veic sankciju pārbaudi atbilstoši Starptautisko un Latvijas Republikas nacionālo sankciju likuma 11.1 panta pirmajai daļai. Pretendents, kas atbilst minētajos pantos noteiktajiem izslēgšanas kritērijiem, tiek izslēgts no dalības iepirkuma procedūrā. 
6.12. Komisija uzticamības nodrošināšanai iesniegto pierādījumu vērtēšanu veic atbilstoši PIL 43.pantā noteiktajai kārtībai.

7. Cita informācija
7.1. Komisijas un pretendenta tiesības un pienākumi noteikti Publisko iepirkumu likumā.
7.2. Pretendenta iesniegtais piedāvājums nozīmē pilnīgu Iepirkuma Nolikuma noteikumu pieņemšanu un atbildību par to izpildi.
7.3. Pēc piedāvājumu iesniegšanas termiņa beigām pretendents nevar savu piedāvājumu grozīt.
7.4. Pretendentam ir pilnībā jāsedz piedāvājuma sagatavošanas un iesniegšanas izmaksas. Pasūtītājs neuzņemas nekādas saistības par šīm izmaksām neatkarīgi no iepirkuma rezultāta.
7.5. Pretendents var iesniegt tikai vienu piedāvājuma variantu par visu Iepirkuma priekšmetu kopumā.
7.6. Ja piedāvājumu vērtēšanas laikā Komisija konstatē, ka pretendents iesniedzis piedāvājumu, kas varētu būt nepamatoti lēts, tad lai pārliecinātos, ka pretendents nav iesniedzis nepamatoti lētu piedāvājumu, Pasūtītājs var pieprasīt Pretendentam detalizētu paskaidrojumu par būtiskiem piedāvājuma nosacījumiem, tajā skaitā par īpašiem nosacījumiem, tehnoloģijām vai cita veida nosacījumiem, kas ļauj piedāvāt šādu cenu.
7.7. Komisija var lūgt pretendentiem sniegt papildus skaidrojumus, uzdot jautājumus rakstiski un tādā pašā veidā saņemt atbildi, ja tas nepieciešams pretendentu atlasei, tehnisko piedāvājumu atbilstības pārbaudei, kā arī piedāvājumu vērtēšanai un salīdzināšanai. 
7.8. [bookmark: _Hlk143806057]Komisija var lemt par Pretendenta izslēgšanu no turpmākas vērtēšanas, ja:
7.8.1. iesniegtie dokumenti vai to saturs nav atbilstošs Nolikuma prasībām, t. sk. Nolikuma pielikumos norādītajām formām;
7.8.2. konstatēs, ka Pretendents ir sniedzis nepatiesu informāciju savas kvalifikācijas novērtēšanai, vai Pretendents nav iesniedzis visu pieprasīto informāciju;
7.8.3. gadījumā, ja Pretendents Komisijas noteiktajā termiņā nesniedz paskaidrojumus vai pieprasīto informāciju.  
7.9. Līgums, saskaņā ar Nolikuma 3. Pielikumu Līguma projekts, tiks slēgts ievērojot PIL 60. panta sestajā daļā noteikto – ne ātrāk kā nākamajā darba dienā pēc nogaidīšanas termiņa beigām, ja Iepirkumu uzraudzības birojam nav Publisko iepirkumu likuma 68. pantā noteiktajā kārtībā iesniegts iesniegums. 
7.10. Pasūtītājs, ievērojot PIL 60. panta devītās daļas 1. punktā noteikto, slēgs Iepirkuma līgumu, neievērojot nogaidīšanas termiņa beigas, ja vienīgajam pretendentam Iepirkumā ir piešķirtas līguma slēgšanas tiesības un nav kandidātu, kuri būtu tiesīgi iesniegt iesniegumu PI L68. panta otrajā daļā noteiktajā kārtībā;
7.11. Ja pretendents, kuram piešķirtas līguma slēgšanas tiesības, 10 (desmit) dienu laikā no dienas, kad tam ir iesūtīts uzaicinājums par līguma slēgšanas tiesību piešķiršanu, neslēdz līgumu, neatsūta Pasūtītājam parakstītu līgumu, atsakās slēgt līgumu vai atsauc savu piedāvājumu, Komisija var izvēlēties piedāvājumu, kurš ieguvis nākamo lielāko vērtējuma punktu skaitu.
7.12. Iepirkuma, informācijas apmaiņas un līguma izpildes valoda ir latviešu valoda.
7.13. Komisija var pārtraukt iepirkumu jebkurā tā stadijā, ja tam ir objektīvs iemesls.

8. Noslēguma jautājumi
Nolikums sagatavots uz 7 (septiņām) lapām. Visi pielikumi ir Nolikuma – Iepirkuma dokumentācijas neatņemamas sastāvdaļas:
1. Pielikums – Pretendenta pieteikuma forma – 2 (divas) lapas
2. Pielikums – Tehniskā specifikācija un Tehniskā piedāvājuma forma. – 39 (trīsdesmit deviņas) lapas
3. Pielikums – Līguma projekts – 4 (četras) lapas
4. pielikums – Finanšu piedāvājuma forma – 1 (viena) lapa

